text: 
  Hvis alt går efter planerne, kan 15 familier fejre jul 1987 i deres 
  nye andelsbolig på Stokkebjergvej i Jyderup.
  
  
  Efter flere års forberedelse og flere store møder har 15 familier 
  skrevet under på, at de vil være med i bofællesskabet.
  
  Nu venter folkene bag " Stokken " kun på, at bofællesskabet får del 
  i boligkvoten inden april 1987.
  
  Byggeriet skal i gang senest april 1987 for at stå klart til december
   1987, fortæller en af initiativtagerne, arkitekt Flemming Østergaard, 
  Jyderup.
  
   -  Nu har flere af os været med siden starten for over to år 
  siden. Nu skal der ske noget.
  
  Andelsbofællesskabet har været på boligministeriets venteliste i 
  halvandet år, men Flemming Østergaard håber på og forventer at få et 
  ja til 20 andelsboliger i Jyderup senest i april kvartal i 1987.
  
  Der bliver ikke tale om at vente på svar med hænderne i skødet. Der
   eksisterer en grov skitse over andelsboligerne og en række vedtægter 
  for bofællesskabet.
  
  
  
  